Giro d'Italia 2012
Dr 95. Giro d’Italia het vom 5. bis 27. Mai 2012 stattgfunde. Er het 21 Etappe und e Gsamtlengi vo 3.504 Kilometer ghaa. Gwunne het en dr Kanadier Ryder Hesjedal (GRM) vor em Spanier Joaquim Rodríguez (KAT) und em Belgier Thomas De Gendt (VCD). Dr Joaquim Rodríguez, wo zää Dääg lang s rooseroote Liibli vom Füerer aagha het, het s Punktklassemänt gwunne. Dr Italiäner Matteo Rabottini isch dr Best im Bärgfaare gsi und dr schnällst Noochwuggsfaarer dr Rigoberto Urán.

D Tuur het in Dänemark mit eme Äinzelzitfaare aagfange und isch z Mailand wider mit eme Äinzelzitfaare z Änd gange. Noch drei Etappe in Dänemark isch s Renne z Italie witergange, vo Verona us an dr Ostsite vom Land gege Süde. Dr südligst Punkt isch dr Lago Laceno gsi in dr achte Etappe, denn isch s an dr tyrrhenische Küste wider gege Norde gange. In dr letschte Wuche si d Bärgetappe in de Alpe und Dolomite cho, wo dr Rodriguez si erste Blatz het chönne verdäidige. Dr Hesjedal het denn aber s Zitfaare z Mailand gwunne und mit däm dr ersti Blatz im Renne. 

Die dritti Etappe rund um Horsens isch em Rennfahrer Wouter Weylandt, wo 2011 am dritte Daag vom Giro gstorbe isch, gwidmet gsi und mä het ere dr Naame "WW Special Day" noch em Spitznaame vom Weylandt gee.

Faarer 
Am Start si die 18 ProTeam gsi. Usserdäm het dr Veraastalter RCS vier Wildcards an Professional Continental Team verdäilt, under anderem an die dütschi Mannschaft NetApp, was eender en Überraschig gsi isch. Nit iiglaade het mä Acqua & Sapone um en ehemolig Giro-Siiger Stefano Garzelli, wo bi däm Giro äigentlig si letschts Renne het welle faare. Jedi Mannschaft het nüün Faarer an Start gschickt, so dass s Fäld im Ganze 198 Maa stark gsi isch. Drunder si drei Dütschi, säggs Schwizer, fümf Östriicher und zwäi Luxeburger gsi.

D Mannschafte

Klassemänt

Fuessnoote

Weblingg 
 Offizielli Internetsite vom Giro d’Italia

Etapperenne
Sportveraastaltig z Italie
Velosport z Italie